Moments di gjonde e di delusion, colps di sfighe o di fortune, snait blanc e neri e cûr ‘granata’. Cuntune prime mieze ore avonde flape e chê altre ore plene di emozions, la partide tra Toro e Udin e finìs doi a doi: une paritât che in cierts moments ur va strente a dutis dôs lis scuadris e che però, propit par chel, ae fin e je chê juste.
L’Udin a Turin si presente cun cualchi novitât: al è ancjemò Scuffet in puarte cun Angella in difese adun cun Danilo, Widmer e Samir, cun Kums, Badu e Jankto te seconde linie e cun Zapata, De Paul e Perica in atac. Il Toro al rispuint in maniere avonde speculâr: Hart tra i pâi, difese a cuatri cun Zappacosta, Rossettini, Moretti e Molinaro, mediane cun Acquah, Lukic e Baselli e prime linie cun Iago Falque, Belotti e Ljajic.
I blancs e neris si mostrin ecuilibrâts e in stât di jessi pericolôs. Dopo cinc minûts di zûc si met in mostre Perica, che al vuadagne une punizion, tirade di De Paul su la bariere. Cualchi minût plui indenant e rive di une bale ferme ancje la prime ocasion dal Turin: cross par Rossettini, che le tocje cul cjâf ma le mande fûr bersai. Altris tentatîfs ju fasin Perica e Bellotti, ma il risultât al reste chel.
Il timp al passe e Toro e Udin a tegnin bot un cun chel altri: Zapata, Perica e De Paul si movin ben in orizontâl e in verticâl e a judin ancje indaûr, intant che di chê altre bande i parons di cjase a sburtin cul dinamisim di Belotti e cu la energjie gnove zontade de jentrade di Iturbe. Si zuie, si va al atac e si difindisi, di une bande e di chê altre, però la ande de partide no somee jessi alc e ce, stant che dopo i prins tentatîfs a mancjin dal dut lis conclusions in puarte.
Dome tai ultins dîs minûts al rive il svolt. A son lis azions in cuintripît dal Udin che a produsin une conclusion cul cjâf di Zapata, parade di Hart, un tîf fûr bersai di Jankto e une combinazion Perica-Zapata cul colombian che nol cjate la puarte. E a son lis conclusions dal Toro juste prime de polse: doi corners di Zappacosta e tîrs di Belotti e Rossettini, che a cjapin il prin la travierse e il secont il pâl, cun Scuffet che al met un blec suntun altri tentatîf di Moretti.
Il puartîr furlan si fâs cjatâ tal puest just tal moment just ancje sul imprin dal secont timp, cuntun biel intervent suntun tîr di Acquah. Al è il segnâl che l’Udin al pues provâ a cirî daurman il gol e cussì tal zîr di pôcs minûts Jankto al profite di un erôr di Rossettini, al frache sul aceleratôr e al fâs partî une bombe che e cjate spazi te puarte di Hart.
Mihajlovic al decît di rinfuartî daurman la trazion ofensive de sô scuadre. A jentrin Boyé par Lukic e plui indenant ancje Maxi Lopez al puest Baselli, ma il Toro cun cuatri pontis nol rive a ribaltâ la situazion. Delneri al rinfuartìs la difese, cun Heurteaux al puest di De Paul, e l’Udin si siere indaûr e al torne al atac cun chê di disfrutâ i sbilançaments dai aversaris. Al è ce che al sucêt cuant che Badu i robe la bale a Boyé e al mande lunc in profonditât Zapata, il colombian al tire in diagonâl, la difese dal Toro e je fûr scuare e Perica al rive di bessôl denant de puarte e al tocje la bale che e finìs dilà de rie.
Il cûr ‘granata’ al ven fûr ad in plen in cheste ultime part de partide. Doi minûts dopo dal gol dal atacant cravuat al rive il gol di Moretti, che par segnâ si zove di une deviazion di Samir suntun tîr di Iturbe, tal ultin cuart di ore prime al segne ae sô maniere ‘il Gjal’ Belotti e po si svicine al ribalton complet Ljiaic, che però al cjate la puarte sierade di Scuffet, ancjemò protagonist positîf te puarte furlane, dopo vê fermât ancje un tîr di Boyé.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn